als_Latn dik_Latn sag_Latn
Biblioteka Kombëtare e Shqipërisë (BKSH) dhe Biblioteka Kombëtare e Kosovës “Pjetër Bogdani” (BKK), më datat 4-5 dhjetor organizuan dhe morën pjesë në “Konferencën Kombëtare të Bibliotekonomisë”, edicionin e nëntë, me temë Aftësimi në informacion përmes teknologjive të reja dhe komunikimit.
Dita e parë e kësaj konference, e cila u mbajt në sallën auditorium të BKSH u përshëndet nga drejtoresha e saj Persida Asllani dhe drejtori i BKK Bedri Zyberaj, në prani të Ministres së Kulturës të Republikës së Shqipërisë, Mirela Kumbaro. “Tema e përzgjedhur këtë vit – sqaroi në fjalën e saj të hapjes znj. Asllani – përkon me një kremtim dhe vemendje të veçantë ndaj saj në të gjithë botën e bibliotekonomisë, duke qenë se viti 2014 është dhe përvjetori i 40 i përkufizimit të Aftësimit në informacion si një nga principet bazë të bibliotekonomisë bashkëkohore në nivel tashmë global”. Ndërsa për z. Zyberaj bashkëpunimi për këtë konferencë ishte “shprehje e një vullneti të qëndrueshëm për të thelluar formimin dhe shkëmbimin profesional mes dy bibliotekave”.
Në fjalën e saj përshëndetëse Ministria e Kulturës, znj. Kumbaro duke shprehur vlerësimin për tematikën e kësaj konference që vendoste në thelb të zhvillimit të saj teknologjitë e reja të komunikimit, kërkoi edhe një herë që të kthehet vëmendja “tek lexuesi i ri dhe të përpiqemi të krijojmë në hapësirën e bibliotekës një vend të dashur për fëmijët dhe moshat e vogla. Edukimi me librin, si dhe edukimi përmes artit mbetet një nga prioritetet e Ministrisë së Kulturës, por edhe një sfidë për një qasje të re komunikimi me lexuesin. Duhet të punojmë fort sot që të përgatisim lexuesin e së nesërmes”.
Synimi i kësaj konference ishte trajtimi i problematikave që lidhen me zhvillimin e mendimit profesional në fushën e shkencës së bibliotekonomisë, me funksionimin e sistemit të bibliotekave në Shqipëri dhe Kosovë, në mënyrë të veçantë në kuadrin e sfidave globale. Në Konferencë morën pjesë autoritete të drejtimit dhe menaxhimit të bibliotekave kombëtare, universitare, publike etj., si dhe specialistë të bibliotekonomisë nga të dy vendet. Ajo u zhvillua në dy ditë, në Tiranë dhe Elbasan, duke sjellë kështu edhe një risi organizative për të promovuar edhe praktikat më të mira të viteve të fudnit në Shqipëri.
Në ditën e parë të kësaj konference kumtuan: profesor Shaban Buza (Ndikimi i informacionit në krijimin e profilit të kërkuesit), Etleva Domi (Arena e dijes - Teknologjia - Aftësimi në informacion), Aida Braho, (Aftësimi në informacion: bibliotekat dhe bibliotekarët si aktorë kryesorë në ekologjinë e konfiguruar nga TIK), Liridon Zekaj (Biblioteka në kohën “share”), Enilda Kola e Brunilda Tahiri (Bibliografia online tashmë realitet edhe për bibliotekat shqiptare), Ramazan Vozga (Kërkimi bibliografik dhe mjetet e kërkimit të informacionit në epokën digjitale), Ramush Zeka (Një shoqëri e informacioni për të gjithë), Majlinda Toçi (Bibliotekari i referencës në epokën digjitale), Nexhmije Kastrati (Teknologjia në shërbim të informacionit. Bibliotekat dhe komuniteti), Flamur Maloku ( Biblioteka, civilizimi, kultura dhe informacioni)./p>
Ndërkaq, në ditën e dytë të konferencës, e cila u mbajt në bibliotekën publike “Qemal Baholli” në Elbasan, kumtuan: Drejtoresha e kësaj biblioteke Drita Cankja, Miranda Bakiasi e Erion Sulaj të Bibliotekës së Universitetit të Arteve në Tiranë, Alketa Tiku të Këndit Amerikan të BKSH-së në Tiranë, Venera Alliaj të Bibliotekës së Universitetit “Aleksandër Moisiu” në Durrës, kurse Genc Haxhiu të Këndit Amerikan në BKK në Prishtinë.
Biblioteka Kombëtare e Kosovës “Pjetër Bogdani”, me rastin e hapjes së kësaj konference të edicionit të nëntë ka botuar edhe aktet e “Konferencës Kombëtare të Bibliotekonomisë” të edicionit të tetë, në të cilën janë përfshirë ligjërata nga fusha e bibliotekarisë, veçanërisht nga koleksionet kombëtare e kujtesa kombëtare.
als_Latn als_Latn als_Latn als_Latn als_Latn als_Latn als_Latn